དེར་བརྟེན།ཕུང་པོ་ལས་དོན་གཞན་པའི་བདག་ཅིག་ཐོག་མ་མེད་པ་ནས་ཡོད་པ་ཞིག་རེད་ཅེས་མུ་སྟེགས་པའི་གཞུང་གིས་འདི་ལྟར་སྐབས་དེ་ལ་ཐོག་མ་ནས་མར་ཡོང་བའི་ཕུང་བོ་ལས་དོན་གཞན་པའི་བདག་ཅིིག་བཤད་ཀྱི་ཡོད་པ་རེད།དེ་ལྟ་བུའི་བདག་དེ་ནི་མ་དུལ་བ་བཏུལ་བ་དང་།མ་ཞི་བ་ཞི་བར་བྱེད་པའི་ཐབས་ལམ་ནི་སྔོན་ལ་གཞན་ལ་གནོད་པ་མི་བྱེད་པའི་ཚུལ་ཁྲིམས་ཀྱི་བསླབ་པ་དང་།གཞན་གནོད་ལྡོག་པའི་ཚུལ་ཁྲིམས་ཀྱི་བསླབ་པ།དེ་ནས་སེམས་དམིགས་པ་ལ་ལྷན་ནེར་སྡོད་ཐུབ་པའི་རྩེ་གཅིག་པའི་ཏིང་ངེ་འཛིན།དེ་ནས་དེ་ལྟ་བུའི་ཚུལ་ཁྲིམས་དང་ཏིང་ངེ་འཛིན་བསླབ་དགོས་པ་ནི་འདོད་ཁམས་ཀྱི་གཟུགས་སྒྲ་དྲི་རོ་རེག་བྱ་བཅས་ཀྱི་འདོན་ཡོན་ལ་ཆགས་བསྡད་པའི་ཆགས་པ་དེས་སྐྱོན་བྱེད་ཀྱི་ཡོད་པ་ཞིག་དང་།ཆགས་པ་དེས་ཞེ་སྡང་དྲངས་ཡོང་གི་ཡོད་པ་རེད།ཕྲག་དོག་དྲངས་ཡོང་གི་ཡོད་པ་རེད།དེ་བཞིན་མཐའ་ལ་ལྷུང་བའི་འགྲན་བསྡུར་བྱེད་པ་དང་།དེ་ལྟ་བུའི་ཐོག་ནས་མ་སྐྱིད་པ་བྱེད་པ་སོགས་ཡོང་བཞིན་ཡོད།དེར་བརྟེན།འདོད་པའི་ཡོན་ཏན་ལ་ཆགས་པའི་ཆགས་པ་དེས་རྙོག་དྲ་བཟོ་བཞིན་འདུག་པས་གཟུགས་སྒྲ་དྲི་རོ་རེག་བྱ་ལ་ཆགས་པའི་ཆགས་པ་དེ་ཉུང་དུ་བཏང་ནས།འདོད་པ་དེ་རགས་པ་ལ་བརྟེན།སེེམས་ཕྲ་རུ་བཏང་ནས་སེམས་ཕྲ་མོའི་ཏིང་ངེ་འཛིན་གྱི་མཐུ་ལ་བརྟེན་ནས་ཐོབ་པའི་གཟུགས་ཁམས་དང་གཟུགས་མེད་ཁམས་ཞེས་གསུང་གི་འདུགདེར་བརྟེན།འདོད་པ་ལ་ཉེས་དམིགས་སུ་བལྟས།ཁམས་གོང་མ་ཞི་བར་བལྟས།འདོད་པ་རགས་པ་ཁམས་གོང་མ་ཞི་བར་བལྟས་ནས་ཞི་རགས་ཀྱི་རྣམ་པ་ཅན་གྱི་ལྷག་མཐོང་སྒོམ་པ་ཞིག་ཡོད་པ་རེད།དེ་དག་བཅོམ་ལྡན་འདས་མ་བྱུང་གོང་ནས་ཡོད་པ་རེད།ཅེས་སོགས་བཀའ་སློབ་སྩལ་རྗེས་ཆུ་ཚོད་༡༠།༣༠མ་ཟིན་ཙམ་ལ་ཆོས་ཞུ་བར་དྲི་འདྲི་ཞུ་བའི་གོ་སྐབས་ཕུལ་དོན་ལྟར་དྲི་བ་ཁག་ཅིག་ལ་བཀའ་ལན་སྩལ་བ་དང་།དེ་ནས་མུ་མཐུད་དབུ་མ་འཇུག་པའི་གསུང་ཆོས་དང་འབྲེལ་བའི་ནང་ཆོས་ངོ་སྤྲོད་རིམ་པར་གནང་རྗེས་ཆུ་ཚོད་༡༡།༣༠ལ་ཉིན་དང་པོའི་གསུང་ཆོས་མཇུག་གྲུབ་ཡོད་པ་བཅས།།